Rīgas pilsētas Pļavnieku ģimnāzija

Rīgas pilsētas Pļavnieku ģimnāzija bija 7. — 12. klašu skola Pļavniekos Rīgā, kas 2017. gadā slēgta nepietiekama skolēnu skaita dēļ.

Vēsture 

Ģimnāzija dibināta 1997. gadā un pirmajā mācību gadā skolā iestājās tikai 222 skolēni, 2011. gadā skolēnu skaits sasniedza 328. Tomēr 2016./2017. macību gadā skolēnu trūkuma dēļ bija atvērtas tikai četras klases – pa vienai 8., 9., 11. un 12. klasei.

2017. gada pavasarī Rīgas dome pieņēma lēmumu pilsētas mērogiem un skolas platībai mazā skolēnu skaita dēļ skolu slēgt. Lēmums oficiāli īstenots 2017. gada 13. augustā

Simbolika 
Skolas himna bija ar Imanta Kalniņa mūziku un Viktora Kalniņa vārdiem, pirmo reizi izskanēja pirmajā 9. klašu izlaidumā 1998. gada 12. jūnijā.

Skolas devīze bija dzjenieka Jāņa Petera rindas:
Tev jāveic daudz –
Sev īsto ceļu mēro.
Pār sīko pāri audz,
Pie lielā sevi mēro.
/J. Peters/

Skolas karoga laukumu dalījums simbolizēja debesis un zeme. Zaļā krāsa – auglības, cerību simbols, dzeltenā krāsa – vērtības. Karoga vienā pusē stilizēts ģimnāzijas jumtu siluets, kas atgādina kalnus ar virsotnēm, uz kurām tiekties. Apakšējā daļā ir skolas nosaukums. Karoga otrā pusē ir veselības zieds kā saule virs zaļās, auglīgās zemes. Veselības zieds ar sešām ziedlapiņām sevī ietver 6 cilvēka veselības aspektus: fizisko, psihisko, sociālo, personisko, emocionālo un garīgo. Uz zaļā fona skolas devīze. Karoga abās pusēs augšējos stūros redzamas vēja rozes, kas ir virziena noteicējas. Tās simbolizē skolu kā vietu, kur cilvēks iegūst virzienu dzīvei. Karoga skiču autores bija Jūlija Pasnaka, Maija Vernere, Jana Novikova, Tamāra Holomkova. Karogu darināja Latvijas Amatniecības kameras amata meistare Rudīte Grasberga.

Skolas logo attēlots zieds ar 6 ziedlapiņām, kas simbolizē skolas veselīgo vidi — katra ziedlapiņa simbolizē vienu veselības aspektu: fiziskā veselība — visu orgānu sistēmu darbības sabalansētība, neuzņēmība pret slimībām; sociālā veselība —atspoguļojas attieksmē pret citiem cilvēkiem; kā veidojas attiecības ģimenē, ar draugiem, mācību vai darba kolektīvā, kā paši jūtamies sabiedrībā; kultūras tradīciju ievērošana, komunikabilitāte; pielāgošanās videi, emocionālā veselība — atspoguļojas pašsajūtā, attieksmē pret sevi, citiem, lietām, parādībām, notikumiem; parāda, cik adekvāti izpaužas mūsu jūtas, arī cenšanās neietekmēt apkārtējos ar savu slikto emocionālo stāvokli; personiskā veselība — attiecas uz to, kā mēs katrs sevi apliecinām atbilstoši savai individualitātei, vērtību sistēmai, dzīves mērķiem. Tā ir savu iespēju un spēju apzināšanās, meklējumu ceļš uz pilnību; psihiskā veselība —  parāda, kā iegūstam informāciju, kā to apstrādājam; garīgā veselība — raksturo katra indivīda esības būtību, atspoguļo personiskos uzskatus par vērtībām, par saviem pieņemtos morāles un ētikas principus. Garīgā veselība vienlaikus ir šī simboliskā zieda stublājs, pamats, kas veido sasaisti ar pārējiem veselības aspektiem.

Skolas infrastruktūra 

 Lielā sporta zāle
 Mazā sporta zāle, Spoguļu zāle, kurā iespējamas fitnesa nodarbības
 Trenažieru zāle
 Spēļu zāle jeb Brīvā laika centrs, kurā atrodas biljarda, novusa, galda tenisa galdi, kā arī iespējamas cita veida brīvā laika izklaides
 Centrālās bibliotēkas filiālbibliotēka „Pūce”, kurā, līdz ar dažādu žanru un autoru grāmatām, ir pieejams arī wi-fi internets par brīvu
 Peldbaseins
 Konferenču telpa
 Ēdnīca un kafejnīca

Tradīcijas 
 Skolotāju diena
 7. klašu iesvētības (katru gadu tika mainīta tematika)
 Sporta diena Vecāķos (futbols, tautasbumba, kross)
 Rudens balle („Rudens Čirbis”)
 Ziemassvētku balle — pamatskolas klasēm
 Naglas Balle vidusskolas klasēm, kurā tika noskaidrots skolas karaļpāris, un klases savā starpā ar priekšnesumiem sacentās par galveno balvu – Zelta Naglu. Pasākumu rīkoja un vadīja iepriekšējā gada uzvarētājklase.
 Valentīna dienas balle ar darbojušos Valentīna dienas pastu
 Žetonvakars 12. klasēm
 Sporta un tūrisma diena Dalbē (orientēšanās, braucieni ar laivu, dažādas aktīvas stafetes)
 Ģimnāzijā notika arī VEF Superlīgas basketbola spēles un bija sava karsējmeiteņu komanda
 Deju festivāls "MOZAĪKA"
 Starptautiskās aerobikas sacensības "RIGA OPEN"
 RPPĢ Tūrisma Kauss
 Florbola, volejbola un basketbola starpklašu turnīri

Atsauces 

Bijušās skolas Rīgā
Pļavnieki